作者:劉禹錫
標題:臥病聞常山旋師策勳宥過王澤大洽因寄李六侍郎
內容:寂寂重寂寂，病夫臥秋齋。夜蛩思幽壁，槁葉鳴空階。南國異氣候，火旻尚昏霾。瘴煙跕飛羽，沴氣傷百骸。昨聞凱歌旋，飲至酒如淮。無戰陋丹水，垂仁輕槁街。清廟既策勳，圓丘俟燔柴。車書一以混，幽遠靡不懷。逐客憔悴久，故鄉雲雨乖。禽魚各有化，予欲問齊諧。